Царква Покрыва Багародзіцы (Докшыцы)

Царква Покрыва Багародзіцы — помнік гісторыі пачатку XX стагодзьдзя (мураўёўка) у Докшыцах. Знаходзіцца ў цэнтры места, на гістарычнай Барысаўскай вуліцы. Дзее. Твор архітэктуры расейскай эклектыкі. Гісторыя Мураваную царкву Ўрадавага сыноду Расейскай імпэрыі (Маскоўскай царквы) у Докшыцах збудавалі ў 1900—1903 гадох на месцы царквы Сьвятога Пасаду. У 1990-я гады будынак адрамантавалі, мясцовы мастак В. Маркавец аднавіў фрэскавую размалёўку. Архітэктура Прыклад эклектычнай царкоўнай архітэктуры Расейскай імпэрыі. У пляне мае традыцыйную 4-часткавую схему з званіцай, трапезнай, кубападобным 2-ярусным аб’ёмам малітоўнай залі і прастакутнай апсыдай. У прасторавай кампазыцыі дамінуе ўзьведзеная над прастакутным прытворам шатровая званіца (васьмярык на чацьверыку) і купал-цыбуліна на 8-гранным барабане над 4-схільным дахам асноўнага аб’ёму. Фасады падзяляюцца прастакутнымі аконнымі праёмамі зь вялікімі адхіламі ў тоўшчы магутных сьценаў. Плястычнымі ліштвамі з какошнікамі вылучаюцца трайныя аконныя праёмы другога яруса асноўнага аб’ёму. Плястычна-калярыстычны разьвязак фасадаў будуецца на кантрасьце паліхромнай бутавай муроўкі зь белай тынкоўкай дэталяў архітэктурнага дэкору (какошнікі, арнамэнтальныя пасы, філёнгавыя лапаткі, купалы-цыбуліны). У інтэр’еры апсыда вылучаецца 3-ярусным 3-гранным у пляне залачоным іканастасам. У царкве захоўваецца абраз «Маці Божая Смаленская» (1826 год). Галерэя Гістарычная графіка Гістарычныя здымкі Заўвагі Крыніцы Літаратура Архітэктура Беларусі: Энцыклапедычны даведнік. — Менск: Беларус. энцыкл., 1993. — 620 с.: іл. ISBN 5-85700-078-5. Кулагін А. Праваслаўныя храмы Беларусі: Энцыкл. даведнік. — Менск: Беларуская Энцыкляпэдыя, 2007.— 653 с.: іл. ISBN 978-985-11-0389-4. Вонкавыя спасылкі Царква Покрыва Багародзіцы ў Докшыцах, Radzima.org